Tajovský potok

**Tajovský potok** je potok na hornom Pohroní, v západnej časti okresu Banská Bystrica. Je to pravostranný prítok Hrona, meria 11,8 km a je tokom III. rádu.

## Prameň
Pramení v Kremnických vrchoch na juhovýchodnom svahu vrchu Skalka (1 231,6 m n. m.) v nadmorskej výške približne 1 150 m n. m., v blízkosti Bystrického sedla a západne od obce Králiky.

## Opis toku
V pramennej oblasti tečie sprvu smerom na severovýchod, pričom priberá viacero prítokov prevažne z ľavej strany z východných svahov Skalky a spod sedla Tunel. Po prijatí dlhšieho ľavostranného prítoku sa potok stáča smerom na východ, vteká do geomorfologického celku Starohorské vrchy, kde priberá najprv dva krátke pravostranné prítoky prameniace západne od chatovej oblasti pri obci Králiky a následne aj ľavostranný prítok z oblasti Podlavických lazov. Ďalej sa potok esovito ohýba, severovýchodne od obce Králiky priberá sprava Farebný potok, potom z tej istej strany aj Mútňanský potok a prechodne tečie opäť na severovýchod cez intravilán obce Tajov, kde zľava priberá Kordícky potok. Vzápätí sa stáča východným smerom, ešte v intraviláne obce (miestna časť Jabríková) priberá pravostranné prítoky - najprv potok prameniaci východne od kóty 740 m, potom prítok zo severozápadného svahu Suchého vrchu (800,4 m n. m.) - a vteká na územie mesta Banská Bystrica a zároveň aj do geomorfologického celku Zvolenská kotlina. Tu najprv tečie cez mestskú časť Podlavice, zľava priberá Riečanku, stáča sa smerom na juhovýchod, tečie okrajom Fončordy, podteká cesty I/69 i I/59 a napokon sa vlieva do Hronu.

Do potoka sú vypúšťané bazény Krytej plavárne Štiavničky.

## Geomorfologické celky
*Kremnické vrchy, geomorfologický podcelok Flochovský chrbát
*Starohorské vrchy, geomorfologický podcelok Kordícka brázda
*Zvolenská kotlina, geomorfologický podcelok Bystrické podolie

## Prítoky
*Pravostranné: krátky prítok spod Bystrického sedla (1 190 m n. m.), dva krátke prítoky vznikajúce západne od chatovej osady pri obci Králiky, Farebný potok, Mútňanský potok, prítok prameniaci východne od kóty 740 m, prítok zo severozápadného svahu Suchého vrchu (800,4 m n. m.)
*Ľavostranné: prítok z oblasti Bystrického sedla, dva prítoky z východných svahov Skalky, dva prítoky vznikajúce juhozápadne od sedla Tunel, prítok spod Chaty nad Tajovom, krátky prítok vznikajúci západne od intravilánu Tajova, Kordícky potok a Riečanka

## Ústie
Tajovský potok sa vlieva do Hrona na území mesta Banská Bystrica, juhozápadne od centra mesta, v nadmorskej výške cca 319 m n. m.

## Revitalizácia zóny Tajovka
Dlhé roky zanedbaný priestor, kde často vznikali nelegálne skládky, sa zmenil na nepoznanie. Aktívni obyvatelia Banskej Bystrice prišli s myšlienkou skrášliť tento priestor, a mesto sa rozhodlo túto iniciatívu podporiť. Dnes na brehu Tajovky, medzi frekventovanou cyklotrasou a areálom plážového kúpaliska, víta návštevníkov nová oddychová zóna s oficiálnym mestským ohniskom, sedením, prístupom k potoku, hernými prvkami a umeleckým dielom s cyklistickou tematikou.

## Obce
*Králiky (netečie intravilánom)
*Tajov (vrátane miestnej časti Jabríková) 
*mesto Banská Bystrica
**Podlavice
**Fončorda

## Referencie

Kategória:Potoky na Slovensku
Kategória:Povodie Hrona
Kategória:Vodné toky v Kremnických vrchoch
Kategória:Vodné toky v Starohorských vrchoch
Kategória:Vodné toky vo Zvolenskej kotline
Kategória:Vodné toky v okrese Banská Bystrica
Kategória:Geografia Banskej Bystrice
Kategória:Králiky
Kategória:Tajov
Kategória:Podlavice
Kategória:Fončorda
Kategória:Banská Bystrica (mestská časť)